CELEX: E2017J0009
Language: da
Date: 2018-05-30 00:00:00
Title: Domstolens dom af 30. maj 2018 i sag E-9/17 — Edmund Falkenhahn AG mod finansmarkedstilsynet i Liechtenstein (Finanzmarktaufsicht) (Direktiv 2009/110/EF — udstedere af elektroniske penge — genindløsning til pariværdi — beskyttelseskrav)

20.9.2018   
            
            
               DA
            
            
               Den Europæiske Unions Tidende
            
            
               C 335/20
            
         
      DOMSTOLENS DOM
      af 30. maj 2018
      i sag E-9/17
      Edmund Falkenhahn AG mod finansmarkedstilsynet i Liechtenstein (Finanzmarktaufsicht)
      
      
         (Direktiv 2009/110/EF — udstedere af elektroniske penge — genindløsning til pariværdi — beskyttelseskrav)
      
      (2018/C 335/12)
      I sag E-9/17, Edmund Falkenhahn AG mod Finansmarkedstilsynet i Liechtenstein (Finanzmarktaufsicht), hvori klageudvalget for Finansmarkedstilsynet i Liechtenstein (Beschwerdekommission der Finanzmarktaufsicht) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2009/110/EF af 16. september 2009 om adgang til at optage og udøve virksomhed som udsteder af elektroniske penge og tilsyn med en sådan virksomhed, ændring af direktiv 2005/60/EF og 2006/48/EF og ophævelse af direktiv 2000/46/EF, har Domstolen, sammensat af præsidenten Páll Hreinsson, dommerne Per Christiansen (refererende dommer) og Martin Ospelt (ad hoc-dommer), afsagt dom den 30. maj 2018. Domskonklusionen lyder således:
      
                  1.
               
               
                  Det er i strid med artikel 11, stk. 1 og 2, i Europa-Parlamentets og Rådets direktiv 2009/110/EF af 16. september 2009 om adgang til at optage og udøve virksomhed som udsteder af elektroniske penge og tilsyn med en sådan virksomhed, ændring af direktiv 2005/60/EF og 2006/48/EF og ophævelse af direktiv 2000/46/EF, hvis elektroniske penge har en anden værdi end pariværdi ved modtagelsen af midler på et givent tidspunkt, herunder i løbet af perioden mellem udstedelse og genindløsning.
               
            
                  2.
               
               
                  I artikel 7, stk. 2, første og andet afsnit, i direktiv 2009/110/EF sammenholdt med tabel 1 i bilag I, punkt 14, i Europa-Parlamentets og Rådets direktiv 2006/49/EF af 14. juni 2006 om kravene til investeringsselskabers og kreditinstitutters kapitalgrundlag gives der en udtømmende definition af, hvilke aktiver der udgør sikre aktiver med lav risiko i henhold til artikel 7, stk. 1, i direktiv 2009/110/EF.